**COMUNICAT DE PRESĂ**

**11 iunie 2025**

**Falsă solidaritate: Cum se încearcă taxarea suplimentară a celor care muncesc**

Peste 11 milioane de români, indiferent de opțiunea de vot, au transmis un mesaj foarte clar și un apel la responsabilitate din partea clasei politice. Din păcate, la nici o lună distanță de la alegeri, acest mesaj pare să fie ignorat de o parte a clasei politice.

Observăm cum în spațiul public este vehiculată, în mod demagogic, idea introducerii unei taxe de solidaritate pe venituri. Suntem stupefiați și revoltați în fața unui nou experiment fiscal. Solidaritatea presupune că suntem, împreună, responsabili. Solidaritatea presupune reciprocitate și unitate.

Unde este reciprocitatea, când astăzi vorbim despre taxe noi pe venit, care vor fi suportate tot de mediul privat și de oamenii care muncesc în Romania, după ce în ultimii ani bugetul public a fost cheltuit iresponsabil, în ciuda numeroaselor apeluri la echilibru din partea mediului privat. Cum putem vorbi de solidaritate când doar unii dintre noi suntem responsabili?

Unde este reciprocitatea, când astăzi vorbim despre creșterea taxei pe valoarea adăugată, în ciuda faptului că este bine cunoscută problema colectării de TVA și a evaziunii fiscale? Cum putem vorbi de solidaritate când doar o parte dintre noi își plătesc taxele?

Unde este reciprocitatea, când astăzi o parte a clasei politice vorbește cu obstinație despre introducerea impozitului progresiv, deși fără cota unică PIB-UL României ar fi fost cu 20% mai mic. Tot cota unică a contribuit la creșterea clasei medii din România, cu cea mai mare viteză din Europa. Cum putem vorbi de solidaritate când unii muncesc și alții cheltuie?

Orice discuție despre echilibrarea deficitului bugetar trebuie să înceapă cu măsurile de reducere a risipei, înainte de vorbi despre alte creșteri de taxe, pe care tot mediul privat le va suporta. Pentru fiecare leu adunat din taxe mărite, doi lei trebuie să fie economisiți prin reducerea cheltuielilor statutului. Dacă în România colectarea taxelor în vigoare ar fi în media europeană, asta ar aduce venituri suplimentare semnificative.

Ca să subliniem impostura și ideea de falsă de solidaritate, în cazul în care taxa de solidaritate se va aplica veniturilor de peste 10.000 lei net, având în vedere că doar aproximativ 7% dintre angajați depășesc acest nivel, impactul bugetar va fi foarte mic (aprox. 3,5 mld/an, adică 0.2% din PIB). Chiar și în scenariul vehiculat cu taxa de solidaritate aplicat veniturilor de peste 12.000 lei brut, situația nu se schimbă – impactul bugetar va fi tot mic, dar va afecta un număr semnificativ de angajați – aproximativ 18%.

**Concluzia:** **nu se rezolvă nici pe departe problema, ci va fi doar o măsură menită să bulverseze și mai mult mediul de afaceri și să nu mai încurajeze munca (oamenii nu vor mai fi motivați să muncească mai mult și să câștige mai mult). Renunțați la false idei de echilibrare a bugetului de stat. Concentrați-vă pe ce funcționează în mod real, pe ce poate ajuta real mediul de afaceri și românii care muncesc. Fiți voi solidari cu noi, cetățenii acestei țări.**

\*\*\*

[**Confederația Patronală Concordia**](https://concordia.ro/) reprezintă 20 dintre cele mai importante sectoare ale economiei românești și este un partener de dialog social, reprezentativ la nivel național. Cu o contribuție de 30% din în PIB și peste 450.000 de angajați în 3900 de firme mari și mici, cu capital românesc și străin, Concordia este singura organizație din România membră în [BusinessEurope](https://www.businesseurope.eu/), [Organizația Internațională a Angajatorilor (IOE)](https://www.ioe-emp.org/) și [Business at OECD (BIAC)](https://biac.org/).

Ca partener social reprezentativ, ne concentrăm pe teme de o importanță majoră pentru dezvoltarea și prosperitatea României, printre care se numără piața muncii și dialogul social, educația, digitalizarea, protecția consumatorilor, viitorul transportului, fondurile europene, economia circulară.